চালের ব্যাগে ভেজা আইফোন শুকাবেন না: অ্যাপল
শখের স্মার্টফোন পানিতে ভিজে যাওয়া অনেকের কাছেই এক দুঃস্বপ্ন। এই সমস্যার তাৎক্ষণিক সমাধান হিসেবে অনেকে ফোন চালের ব্যাগে রেখে পানি শুকিয়ে নেবার পরামর্শ দেয়। তবে এতে হতে পারে হিতে বিপরীত।
আইফোনের ক্ষেত্রে চালে শুকিয়ে নেওয়ার এই টোটকা ক্ষতিকর হতে পারে, এমন হুশিয়ারি দিয়েছে অ্যাপল।
ফোনে পানি প্রবেশ করলে চার্জ দেবার সময়ে একটি 'অ্যালার্ট' স্ক্রিনে ভেসে উঠবে এবং ফোন চার্জ নেবে না।
এই 'অ্যালার্ট' দেখা মাত্রই ফোন থেকে চার্জার খুলে নিতে হবে।
আইফোন পুরোপুরি শুকিয়ে যাবার আগ পর্যন্ত কোনভাবেই একে তারযুক্ত চার্জারের মাধ্যমে চার্জ দেওয়া যাবে না।
অ্যাপলের মতে আইফোন ভিজে গেলে সেটাকে পর্যাপ্ত বাতাস চলাচল করে এমন শুকনো কোন জায়গায় রেখে প্রাকৃতিকভাবেই শুকাতে দেওয়া উচিত।
এ ছাড়া ফোনের কানেকটর নিচের দিকে রেখে ফোন হাতের তালুর উপর আলতো করে ঝাঁকিয়ে নিলে অতিরিক্ত পানি বেরিয়ে আসবে।
ফোন পুরোপুরি শুকিয়ে যাবার পরেও ৩০ মিনিট অপেক্ষা করে তবেই এতে চার্জ দেওয়ার পরামর্শ দিয়েছে অ্যাপল।
অ্যাপলের মতে, স্বাভাবিক প্রক্রিয়ায় ভেজা আইফোন শুকাতে সর্বোচ্চ ২৪ ঘণ্টা সময় লাগতে পারে।
আর এর মধ্যে ওয়্যারলেস চার্জারের মাধ্যমে চাইলে আপনি আইফোন চার্জ করে নিতে পারেন।
ফোন শুকিয়ে যাবার পরেও যদি চার্জারের মাধ্যমে চার্জ না নেয় তখন ক্যাবল ও অ্যাডাপটার খুলে আবার সংযুক্ত করে চার্জ দেওয়ার চেষ্টা করা উচিত।
আইফোনের অফিশিয়াল গাইডলাইন অনুযায়ী, ফোন শুকানোর জন্য কখনোই বাইরে থেকে অতিরিক্ত তাপ বা চাপ প্রয়োগ করা যাবে না।
অর্থাৎ, রেডিয়েটর বা হেয়ার ড্রায়ারের মতো কোনো যন্ত্র ব্যবহার করা যাবেনা। এগুলো ফোনের বাড়তি ক্ষতি করতে পারে। এ ছাড়াও কটন বাড বা তোয়ালে দিয়েও একে পরিষ্কার করাও উচিত নয়। এসব আপাত: নিরীহ উপকরণেও ফোনের ক্ষতি হতে পারে, আর একইসঙ্গে বেড়ে যেতে পারে শুকানোর সময়সীমা।
পরিশেষে, আইফোন ভিজে গেলে চালভর্তি ব্যাগে না শুকানোর পরামর্শও দেয় অ্যাপল। প্রতিষ্ঠানটি জানিয়েছে, চালভর্তি ব্যাগে ফোন রাখা হলে চালের ছোট ছোট কণা ঢুকে ফোনের মারাত্মক ক্ষতি হয়ে যেতে পারে।
তাই প্রচলিত এই টোটকা মানতে গেলে ফোনের লাভ নয়, ক্ষতিই বেশি।
ধৈর্য ধরে অপেক্ষা করাই বরং আইফোনের ক্ষেত্রে বেশি যুক্তিসঙ্গত।
ইংরেজি থেকে ভাবানুবাদ করেছেন নাফিসা ইসলাম মেঘা

শখের স্মার্টফোন পানিতে ভিজে যাওয়া অনেকের কাছেই এক দুঃস্বপ্ন। এই সমস্যার তাৎক্ষণিক সমাধান হিসেবে অনেকে ফোন চালের ব্যাগে রেখে পানি শুকিয়ে নেবার পরামর্শ দেয়। তবে এতে হতে পারে হিতে বিপরীত।